b'\n_START_ARTICLE_\nParcul Ion Voicu\n_START_PARAGRAPH_\nParcul Ioanid (temporar Parcul Ion Voicu) este un parc din Bucure\xc8\x99ti, sectorul 2, cu o suprafa\xc8\x9b\xc4\x83 de 10.000 mp, amenajat pe locul fostului afluent al D\xc3\xa2mbovi\xc8\x9bei, Bucure\xc8\x99tioara. Parcul este declarat monument istoric, cu codul  B-II-a-A-18300._NEWLINE_Librarul \xc8\x99i editorul George Ioanid, care avea una din primele librarii din Bucure\xc8\x99ti, pe Calea Victoriei, a cump\xc4\x83rat terenul \xc3\xaen 1856 de la marele ag\xc4\x83 Pan\xc4\x83 B\xc4\x83beanul pentru 2100 de galbeni. \xc3\x8enainte zona fusese una din multele "gr\xc4\x83dini" din Bucure\xc8\x99ti, cunoscut\xc4\x83 sub numele de Gr\xc4\x83dina Breslea, men\xc8\x9bionat\xc4\x83 ca atare \xc8\x99i \xc3\xaen "Ciocoii vechi \xc8\x99i noi"._NEWLINE_\xc3\x8en 1870, terenul ml\xc4\x83\xc8\x99tinos, aflat \xc3\xaen proprietatea librarului Gheorghe Ioanid, a fost desecat, proprietarul acestuia a hot\xc4\x83r\xc3\xa2t s\xc4\x83-l amenajeze ca parc, plant\xc3\xa2nd \xc3\xaen acest sens mai mul\xc8\x9bi copaci pe terenul ml\xc4\x83\xc8\x99tinos. _NEWLINE_Aspectul actual al parcului a luat na\xc8\x99tere \xc3\xaentre anii 1909-1910, c\xc3\xa2nd Prim\xc4\x83ria ora\xc8\x99ului Bucure\xc8\x99ti a \xc3\xaenceput \xc3\xaen zon\xc4\x83 o serie de lucr\xc4\x83ri de urbanism cunoscute sub numele de "lotizarea Ioanid". Astfel, a ap\xc4\x83rut un cartier de vile dispuse \xc3\xaen jurul actualului parc, fiecare cas\xc4\x83 av\xc3\xa2nd o vedere direct\xc4\x83 la parc._NEWLINE_Parcul a fost proiectat dup\xc4\x83 tiparul scuarurilor engleze\xc8\x99ti \xc8\x99i al parcurilor fran\xc8\x9buze\xc8\x99ti, \xc3\xaen special Parcul Monceau din Paris._NEWLINE_Elementul principal al parcului este foi\xc8\x99orul, situat de o parte a lacului, care domin\xc4\x83 mai ales prin \xc3\xaen\xc4\x83l\xc8\x9bime. Exist\xc4\x83 \xc8\x99i o mic\xc4\x83 cascad\xc4\x83, grupuri de st\xc3\xa2nci care bordeaz\xc4\x83 lacul \xc8\x99i un pode\xc8\x9b. Lacul este de mici dimensiuni \xc8\x99i are form\xc4\x83 organic\xc4\x83._NEWLINE_\xc3\x8en noiembrie 2003, pre\xc8\x99dintele Ion Iliescu \xc8\x99i premierul Adrian Nastase au dezvelit bustul celebrului violonist Ion Voicu, tat\xc4\x83l omului politic M\xc4\x83d\xc4\x83lin Voicu. Bustul, realizat de  maestrul Ion Irimescu a fost amplasat \xc3\xaen Parcul Ioanid, situat \xc3\xaen fa\xc8\x9ba casei \xc3\xaen care a tr\xc4\x83it violonistul. Cu aceast\xc4\x83 ocazie, numele parcului a fost schimbat \xc3\xaen Parcul Ion Voicu.'